b'\n_START_ARTICLE_\nFestival slovenskega filma 2016\n_START_PARAGRAPH_\n19. Festival slovenskega filma je potekal med 13. in 18. septembrom 2016 v Portoro\xc5\xbeu, natan\xc4\x8dneje v Avditoriju Portoro\xc5\xbe. Podelitev festivalskih nagrad (z izjemo Badjurove, ki je bila podeljena na otvoritvenem ve\xc4\x8deru) je bila predzadnji ve\xc4\x8der festivala, v soboto, 17. 9., v glavni dvorani Avditorija (za glasbeno spremljavo je poskrbela Severa Gjurin). Direktor oziroma programski vodja festivala je bil Igor Prassel.\n_START_SECTION_\n\xc5\xa0tevilke\n_START_PARAGRAPH_\nNa festival je bilo prijavljenih rekordno visoko \xc5\xa1tevilo filmov \xe2\x80\x93 167 (21 ve\xc4\x8d kot leta 2015), in sicer 98 kratkometra\xc5\xbenih filmov, 46 srednjemetra\xc5\xbenih in 23 celove\xc4\x8dercev oziroma, gledano \xc5\xbeanrsko, 76 dokumentarnih filmov, 53 igranih, 22 animiranih in 16 eksperimentalnih. Izmed teh jih je selekcijska komisija v sestavi Igor Prassel, Bojana Bregar (dru\xc5\xa1tvo Kraken) in Ana \xc5\xa0turm (Slovenska kinoteka) v program uvrstila 96._NEWLINE_V \xc5\xa1estih dneh je bilo tako prikazanih 98 filmov (poleg izbranih 96 \xc5\xa1e 2 posebni projekciji), in sicer 20 celove\xc4\x8dercev, 13 srednjemetra\xc5\xbenih in 65 kratkih. Za vesne se je potegovalo 52 filmov (14 celove\xc4\x8dercev, 4 srednjemetra\xc5\xbeni in 34 kratkih). Med celove\xc4\x8derci v tekmovalnem programu je bilo 7 doma\xc4\x8dih igranih filmov, 3 koprodukcije in 4 dokumentarni filmi.'